‘Komitee skend OB se regte, is boendoehof’Adv. Dali Mpofu (Foto: Gianluigi Guercia/AFP) Die parlement se artikel 194-komitee wat gelas is met die proses oor die moontlike verwydering van adv. Busisiwe Mkhwebane as Openbare Beskermer (OB), het bewerings deur die OB se regspan dat hy Mkhwebane se regte skend en soos ŉ boendoehof te werk gaan, verwerp. Qubudile Dyantyi, komiteevoorsitter, het die uitlatings gemaak in reaksie op adv. Dali Mpofu, Mkhwebane se regsverteenwoordiger, se verduideliking oor hoekom hy en ander lede van Mkhwebane se regspan verlede maand ŉ sitting van die komitee verlaat en hul kommer uitgespreek het oor die voortsetting van die verrigtinge. Mpofu en kie het op 27 Oktober uit die sitting van die komitee gestap en Mpofu het gesê hy kan nie meer deel van “enige van die onwettige aktiwiteite” wees nie. Die sitting het groot drama opgelewer nadat ŉ aansoek deur Mkhwebane van die hand gewys is. Die geskorste Openbare Beskermer, adv. Busisiwe Mkhwebane. (Foto: Twitter) Mkhwebane en haar regspan het ŉ aansoek gebring om die verrigtinge van die komitee tot ŉ ongespesifiseerde datum uit te stel, hangende die uitslag van hersieningsverrigtinge in die Wes-Kaapse hooggeregshof. Mpofu voer nou aan dat die komitee ongrondwetlik opgetree het toe dit voortgegaan het om getuienis aan te hoor in die afwesigheid van Mkhwebane se regspan. Hy het verder sy ongemak uitgespreek oor die tyd wat toegeken is om sy getuies te lei. Mpofu het ook uitgevaar oor die bekendmaking van regslui se name en hoeveel hulle betaal is en gesê dié regslui en hul families se lewens is in gevaar gestel aangesien hulle deur misdadigers geteiken kan word. Die komitee het verlede week gehoor die kantoor van die OB het in die afgelope ses jaar sowat R147 miljoen aan regskoste bestee. Die komitee het onder meer gehoor dat die regsfirma Seanego R55 miljoen ontvang het vir dienste gelewer van Junie 2018 tot Mei 2022, met Mpofu wat R12,267 miljoen ontvang het. Die sitting van die komitee gaan vandag voort met kruisondervraging van Neels van der Merwe, senior bestuurder vir regsdienste in die kantoor van die OB.